Съдържание
Индекс 🔎︎

# Изглед

Определя кои елементи от главния прозорец на LibreOffice Calc да се виждат. Можете също да показвате или скривате осветяването на стойности в таблиците.

За достъп до тази команда...

Отворете електронна таблица и изберете LibreOffice - PreferencesИнструменти - Настройки - LibreOffice Calc - Изглед.

## Помощни елементи

Указва кои линии се показват.

### Линии от мрежата

Определя кога да се показват линиите на мрежата. По подразбиране те се виждат само в клетки без фонов цвят. Може да укажете линиите на мрежата да се показват и в клетките с цветен фон или да се скрият навсякъде. За печат изберете Форматиране - Стил на страница - Лист и отметнете полето Мрежа.

### Цвят

Задава цвят за линиите на мрежата в текущия документ. За да видите цвета на мрежата, който е бил записан с документа, отворете LibreOffice - PreferencesИнструменти - Настройки - LibreOffice - Цветове на приложенията, в Схема намерете Електронна таблица - Линии от мрежата и променете цвета на „Автоматично“.

### Разделители на страници

Указва дали да се виждат разделителите на страници в зададена област за печат.

### Помощни линии при местене

Определя дали да се виждат помощни линии при преместване на рисунки, рамки, графики и други обекти. Тези линии ви помагат да подравнявате обектите.

## Визуализиране

Тук можете да зададете различни настройки за изображението на екрана.

### Формули

Указва дали в клетките да се показват формули вместо резултати.

### Нулеви стойности

Указва дали да се показват числа със стойност 0.

### Индикатори на коментар

Включва показването на малко квадратче в горния десен ъгъл на клетка, която съдържа коментар. Коментарът се показва само ако включите подсказките в LibreOffice - Общи в диалоговия прозорец Настройки.

За да покажете коментар за постоянно, изберете командата Показване на кометнар от контекстното меню на клетката.

Можете да въвеждате и редактирате коментари с командата Вмъкване - Коментар. Постоянно показаните коментари могат да бъдат редактирани чрез щракване върху карето с коментара. Щракнете в навигатора и под елемента Коментари можете да разгледате всички коментари в текущия документ. Когато щракнете двукратно върху коментар в навигатора, курсорът ще прескочи към клетката, съдържаща кометнтара.

### Осветяване на стойностите

Отметнете Осветяване на стойностите, за да видите съдържанието на клетките в различни цветове според типа му. Текстовите клетки се отбелязват с черно, формулите – със зелено, числата – със синьо, а защитените клетки – със светлосив фон, независимо как са форматирани за показване.

Докато тази команда е активна, цветовете, зададени в документа, не се показват.

### Закотвяне

Указва дали да се вижда икона с котва, когато бъде избран вмъкнат обект, например графика.

### Препълване с текст

Ако клетка съдържа текст, по-дълъг от ширината й, той се показва върху съседните празни клетки от същия ред. Ако няма празна съседна клетка, триъгълниче до ръба на клетката показва, че текстът продължава.

### Отбелязване на обръщенията с цвят

Включва открояването на всички обръщения във формулата с цветове. Областите от клетки се ограждат с цветен кант веднага щом клетката, съдържаща обръщението, бъде избрана за редактиране.

## Обекти

Определя дали да се скриват или показват обектите от определени групи.

### Обекти/изображения

Указва дали обектите и изображенията да са видими или скрити.

### Диаграми

Определя дали диаграмите в документа да са видими или скрити.

### Графични обекти

Определя дали графичните обекти в документа да са видими или скрити.

## Мащаб

### Синхронизиране на листите

Ако е отметнато, всички листи се показват с еднакво увеличение. В противен случай всеки лист може да има собствен мащаб.

## Прозорец

Определя дали някои помощни елементи да се показват в таблицата.

### Заглавия на редове и колони

Задава дали да се показват заглавията на редове и колони.

### Хоризонтален плъзгач

Указва дали в долния край на документния прозорец да се показва хоризонтална лента с плъзгач.

### Вертикален плъзгач

Указва дали в десния край на документния прозорец да се показва вертикална лента с плъзгач.

### Етикети на листове

Определя дали да се показват етикетите на листове в долния край на документа – електронна таблица. Ако не е отметнато, можете да превключвате между листовете само чрез прозореца Навигатор прозореца Навигатор.

### Означения на плана

Ако сте задали план план, настройката Означения на плана определя дали символите за план да се виждат в края на листа.